PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/004	Bratislava, 12. februára 2009	

Protimonopolný úrad Slovenskej republiky, odbor koncentrácií v správnom konaní 
číslo 0038/OK/2008 začatom dňa 06. 06. 2008 na základe oznámenia koncentrácie podnikateľom Home Credit Slovakia, a.s., Winterova 7, 921 22 Piešťany, IČO: 36 234 176, prostredníctvom splnomocneného právneho zástupcu Mgr. Martina Magála, Allen & Overy Bratislava s.r.o., Carlton Savoy Building, Mostová 2, 811 02 Bratislava, na základe písomného plnomocenstva zo dňa 21. 05. 2008, vo veci koncentrácie podnikateľov Home Credit Slovakia, a.s., Winterova 7, 921 22 Piešťany, IČO: 36 234 176, GE Money, a.s., Bottova 7, 811 09 Bratislava, IČO: 17 324 220 a GE Money Brokers, a.s., Bottova 7, 811 09 Bratislava, IČO: 35 783 214,

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa Home Credit Slovakia, a.s., Winterova 7, 921  22  Piešťany, IČO: 36 234 176, nad podnikom podnikateľa GE Money, a.s., Bottova 7, 811 09 Bratislava, IČO: 17 324 220 a nad podnikom podnikateľa GE Money Brokers, a.s., Bottova 7, 811 09 Bratislava, IČO: 35 783 214, na základe Zmluvy o kúpe akcií medzi GLOBAL CONSUMER FINANCE LIMITED ako predávajúcim a HOME CREDIT SLOVAKIA, A. S. ako kupujúcim a GE MONEY, a.s. a GE MONEY BROKERS, a.s. zo dňa 30. mája 2008 v znení Dodatku k zmluve o kúpe a predaji akcií zo dňa 30. mája 2008 zo dňa 20. októbra  2008.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 06. 06. 2008 listom zaevidovaným pod číslom 2228/2008 podnikateľom Home Credit Slovakia, a.s., Winterova 7, 921 22 Piešťany, IČO: 36 234 176 (ďalej len „Home Credit“), prostredníctvom splnomocneného právneho zástupcu Mgr. Martina Magála, Allen & Overy Bratislava s.r.o., Carlton Savoy Building, Mostová 2, 811 02 Bratislava, na základe písomného plnomocenstva zo dňa 21. 05. 2008, doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).

V predmetnom oznámení koncentrácie sa uvádza, že dňa 30. 05. 2008 bola uzavretá Zmluva o kúpe akcií medzi GLOBAL CONSUMER FINANCE LIMITED ako predávajúcim a HOME CREDIT SLOVAKIA, A. S. ako kupujúcim a GE MONEY, a.s. a GE MONEY BROKERS, a.s. (ďalej len „Zmluva“), na základe ktorej podnikateľ Home Credit získava priamu výlučnú kontrolu na podnikmi podnikateľov GE Money, a.s., Bottova 7, 811 09 Bratislava, IČO: 17 324 220 (ďalej len „GE Money“) a GE Money Brokers, a.s., Bottova 7, 811 09 Bratislava, IČO: 35 783 214 (ďalej len „GE Money Brokers“).
  
Na základe oznámenia koncentrácie začalo dňa 06. 06. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie číslo 0038/OK/2008 vo veci koncentrácie podnikateľov Home Credit, GE Money a GE Money Brokers, ktorá vznikla na základe Zmluvy.

Po predložení podkladov a informácií podľa § 10 ods. 12 zákona v nadväznosti na vyhlášku Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie, listom číslo 2631/2008 zaevidovanom dňa 04. 07. 2008, začala podľa § 11 zákona dňa 05. 07. 2008 plynúť lehota 60 pracovných dní na vydanie rozhodnutia v predmetnej veci.  

Vzhľadom na to, že predmetná koncentrácia bola zložitým prípadom, vyžadujúcim získanie, spracovanie a analýzu veľkého množstva informácií a podkladov týkajúcich sa prípadu, bola na žiadosť úradu podľa § 11 zákona predĺžená lehota na vydanie rozhodnutia do 01. 12. 2008, o čom úrad informoval účastníka predmetného správneho konania listom číslo 3981/PMÚ SR/2008 zo dňa 22. 09. 2008.

Po výzve úradu podľa § 33 zákona listom číslo 4708/PMÚ SR/2008 zo dňa 30. 10. 2008, úrad zistil skutočnosti, ktoré spochybňovali platnosť Zmluvy ako právnemu titulu vzniku predmetnej koncentrácie. Z uvedeného dôvodu úrad následne prešetroval opodstatnenie konania o predmetnej koncentrácii, pričom lehota na vydanie rozhodnutia v predmetnom správnom konaní bola dňa 24. 11. 2008 predĺžená do 31. 01. 2009 a dňa 19. 01. 2009 predĺžená do 12. 02. 2009.
O tejto skutočnosti bol účastník správneho konania informovaný listom číslo 5169/PMÚ SR/2008 zo dňa 24. 11. 2008 a listom 5445/PMÚ SR/2008 zo dňa 10. 12. 2008.

Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur (100 000 Sk) bol uhradený dňa 06. 06. 2008.
V súlade so zákonom č. 659/2007 Z.z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v tomto rozhodnutí uvedené v eurách a súbežne sa na informatívne účely uvádzajú peňažné sumy v slovenských korunách a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní, ako aj z prešetrovania vykonaného v tomto konaní úradom, vyplynuli nasledujúce skutočnosti:

1	Podnikatelia 

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Home Credit je podľa Výpisu z Obchodného registra Okresného súdu Trnava zo dňa 22. 04. 2008, Oddiel: Sa, Vložka číslo: 10130/T, akciovou spoločnosťou. Predmetom činnosti Home Credit je najmä: prenájom hnuteľných vecí, poskytovanie úverov a pôžičiek nebankovým spôsobom, faktoring a fortfaiting, poskytovanie spotrebiteľských úverov nebankovým spôsobom,  poskytovanie finančného a operatívneho lízingu, prenájom motorových vozidiel, sprostredkovanie poistenia.
Home Credit patrí do medzinárodnej finančnej skupiny PPF, ktorej hlavnou holdingovou spoločnosťou je holandská spoločnosť PPF Group N.V..

V predmetnom správnom konaní je podnikateľ Home Credit zastúpený Mgr. Martinom Magálom, Allen & Overy Bratislava s.r.o., Carlton Savoy Building, Mostová 2, 811 02 Bratislava, na základe písomného plnomocenstva zo dňa 21. 05. 2008 (ďalej len „splnomocnený právny zástupca“).

Vzhľadom na to, že spoločnosť Home Credit je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

GE Money je podľa Výpisu z Obchodného registra Okresného súdu Bratislava I zo dňa 08. 04. 2008, Oddiel: Sa, Vložka číslo: 176/B, akciovou spoločnosťou. Predmetom činnosti GE Money je najmä: prenájom motorových vozidiel, nákup a predaj nehnuteľností, nákup a predaj ojazdených áut, poskytovanie úverov a pôžičiek z vlastných zdrojov  nebankovým spôsobom, sprostredkovateľská činnosť v oblasti poisťovníctva a investičných služieb. Pobočky má v mestách Bratislava, Komárno, Nitra, Prešov a Žilina.

Vzhľadom na to, že spoločnosť GE Money je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

GE Money Brokers podľa Výpisu z Obchodného registra Okresného súdu Bratislava I zo dňa 08. 04. 2008, Oddiel: Sa, Vložka číslo: 3902/B, akciovou spoločnosťou. Predmetom činnosti GE Money Brokers je najmä: poskytovanie úverov a pôžičiek z vlastných zdrojov nebankovým spôsobom, faktoring a fortfaiting,  sprostredkovateľská činnosť v oblasti poisťovníctva.

Vzhľadom na to, že spoločnosť GE Money Brokers je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
	Z informácií predložených úradu podnikateľom Home Credit v predmetnom správnom konaní vyplýva, že posudzovaná koncentrácia vznikla na základe Zmluvy, podľa ktorej podnikateľ Home Credit nadobudne 5 000 kusov zaknihovaných akcií na meno podnikateľa GE Money s menovitou hodnotou jednej akcie 331,94 eura (10 000 Sk) a 100 kusov zaknihovaných akcií na meno podnikateľa GE Money Brokers s menovitou hodnotou jednej akcie 995,82 eura (30 000 Sk), čo v oboch prípadoch predstavuje 100% podiel na základnom imaní a hlasovacích právach podnikateľa GE Money ako aj podnikateľa GE Money Brokers.
Z informácií predložených v priebehu predmetného správneho konania účastníkom konania úrad zistil, že dňa 20. 10. 2008 bol podpísaný Dodatok k zmluve o kúpe a predaji akcií zo dňa 30. mája 2008 zo dňa 20. októbra  2008 (ďalej len „Dodatok“), pričom listom číslo 5125/PMÚ SR/2008 zo dňa 20. 11. 2008 úrad vyzval účastníka predmetného správneho konania na jeho predloženie. 

Vychádzajúc z vyššie uvedeného, ako aj vzhľadom na znenie Stanov akciovej spoločnosti GE Money, a.s. zo dňa 05. 11. 2007 a na znenie STANOV GE Money Brokers, a.s. zo dňa 28. 04. 2006, úrad zistil, že na základe Zmluvy v znení Dodatku  podnikateľ Home Credit získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa GE Money a podnikateľa GE Money Brokers, a teda podnikateľ Home Credit na základe Zmluvy v znení Dodatku získal podľa § 9 ods. 4 písm. b) zákona priamu výlučnú kontrolu nad podnikom podnikateľa GE Money a nad podnikom podnikateľa GE Money Brokers.

Vzhľadom na uvedené úrad zistil, že na základe Zmluvy v znení Dodatku došlo k získaniu priamej výlučnej kontroly podnikateľa Home Credit nad podnikom podnikateľa GE Money a nad podnikom podnikateľa GE Money Brokers, čím bola naplnená skutková podstata § 9 ods. 1 písm. b) zákona.  

3	Účastník správneho konania a účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.
Z vyššie uvedeného vyplýva, že účastníkom správneho konania v predmetnom prípade je podnikateľ Home Credit, ktorý na základe Zmluvy v znení Dodatku získal priamu výlučnú kontrolu nad podnikom podnikateľa GE Money a nad podnikom podnikateľa GE Money Brokers.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie účastníkom koncentrácie je podnikateľ Home Credit ako podnikateľ, ktorý získal kontrolu, a podnikatelia GE Money a GE Money Brokers, nad podnikmi ktorých bola kontrola získaná podnikateľom Home Credit.

4	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 39 832 702,65 eura (1 200 000 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 810,79 eura (360 000 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 eura (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 eura (1 200 000 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Z oznámenia koncentrácie vyplýva, že spoločný celosvetový celkový obrat podnikateľov Home Credi, GE Money a GE Money Brokers ako účastníkov predmetnej koncentrácie za účtovné obdobie predchádzajúce vzniku koncentrácie je vyšší ako 39 832 702,65 eura (1 200 000 000 Sk) a celkový obrat dosiahnutý na území Slovenskej republiky dvoch účastníkov predmetnej koncentrácie za účtovné obdobie predchádzajúce vzniku koncentrácie  je vyšší ako 11 949 810,79 eura (360 000 000 Sk).

Z vyššie uvedeného vyplýva, že koncentrácia podnikateľov Home Credi, GE Money a GE Money Brokers na základe Zmluvy v znení Dodatku podlieha kontrole úradu podľa § 10 ods. 1 písm. a) zákona a bola oznámená v lehote podľa § 10 ods. 9 zákona.

5	Relevantné trhy 

Úrad pri určovaní relevantných trhov, ktoré budú ovplyvnené posudzovanou koncentráciou, vychádzal z hlavných podnikateľských aktivít účastníkov koncentrácie – podnikateľov Home Credit, GE Money a GE Money Brokers,  pričom vychádzal zo znenia § 3 ods. 3 až ods. 6 zákona. 

V oznámení koncentrácie sa uvádza, že podnikateľ Home Credit poskytuje najmä spotrebiteľské úvery a kreditné karty, finančný lízing automobilov začal poskytovať od júla 2008. Home Credit poskytuje svoje produkty prostredníctvom nasledujúcich distribučných kanálov: 
-	bezúčelové spotrebiteľské úvery prostredníctvom reklám v televízii, neadresnej letákovej distribúcie, ďalej adresovanej ponuky prispôsobenej vybranej zákazníckej skupine v prípadoch poskytovania spotrebiteľských úverov prostredníctvom kreditnej karty, taktiež prostredníctvom call centra, pričom k uzavretiu zmluvy dochádza korešpondenčne,
-	účelové spotrebiteľské úvery prostredníctvom viac ako dvetisíc obchodných partnerov  - predajcov tovarov alebo služieb, na nákup ktorých sa účelový spotrebiteľský úver poskytuje,
-	finančný lízing motorových vozidiel najmä prostredníctvom siete obchodných partnerov – predajcov motorových vozidiel.

Ako sa uvádza v oznámení koncentrácie, spôsoby distribúcie produktov Home Credit a využitia distribučných kanálov sa odlišujú v závislosti od typu úveru (či sa jedná o účelový spotrebiteľský úver, bezúčelový spotrebiteľský úver alebo o spotrebiteľský úver poskytnutý prostredníctvom karty) a taktiež od znalosti zákazníka (či sa jedná o akvizičný produkt alebo o produkt pre zákazníkov s kreditnou históriou). 
Home Credit nemá na Slovensku vybudovanú vlastnú pobočkovú sieť pre predaj úverových produktov, ani sieť finančných sprostredkovateľov ponúkajúcich bezúčelové úvery.

GE Money a GE Money Brokers  sa špecializujú na financovanie spotrebiteľských nákupov, GE Money poskytuje účelové a bezúčelové spotrebiteľské úvery, kreditné karty, lízing/financovanie nákupu nových a ojazdených súkromných vozidiel a iných hnuteľných vecí. Konkrétne produkty, ktoré GE Money a GE Money Brokers popskytujú sú: kreditné kary (Orange karta, MoneyCar, Kreditná O.K. karta), úvery (Expres pôžička, Úver Multiservis, Spätný úver), auto na splátky (leasing, úver autoCREDIT, úver autoCREDIT MAX).   
GE Money a GE Money Brokers poskytujú svoje produkty prostredníctvom 10 prevádzok, siete vlastných dílerov a spolupracujúcich partnerov a taktiež prostredníctvom 1500 obchodných partnerov – predajcov tovarov a služieb a približne 200 obchodných miest - predajcov automobilov.  

Keďže podnikateľ Home Credit začal poskytovať finančný lízing motorových vozidiel od júla 2008, v predmetnej oblasti dochádza k minimálnemu prekrytiu aktivít koncentrujúcich sa podnikateľov, pričom vzhľadom na štruktúru trhu poskytovania finančného lízingu motorových vozidiel, na ktorom pôsobí viacero poskytovateľov predmetnej finančnej služby (prvých deväť najväčších poskytovateľov lízingu motorových vozidiel tvoria podnikatelia UniCredit Leasing Slovakia, a.s., Bratislava; Volkswagen Finančné služby Slovakia, s.r.o., Bratislava; ČSOB Leasing, a.s., Bratislava; Mercedes Benz Financial Services Slovakia, s.r.o., Bratislava; VB Leasing SK, s.r.o., Bratislava; Tatra Leasing, s.r.o., Bratislava; Leasing Slovenskej sporiteľne, a.s.; OTP Leasing, a.s., Bratislava;  VÚB Leasing, a.s., Bratislava), v rámci identifikácie dopadov predmetnej koncentrácie na podmienky efektívnej hospodárskej súťaže na príslušných relevantných trhoch, nebolo potrebné bližšie sa zaoberať identifikáciou relevantného trhu, ktorý súvisí s poskytovaním predmetnej finančnej služby. 

Vzhľadom na vyššie uvedené skutočnosti úrad zistil, že relevantnými pre posudzovanie dopadov koncentrácie podnikateľov Home Credit, GE Money a GE Money Brokers na základe Zmluvy sú nasledujúce podnikateľské činnosti poskytované účastníkmi koncentrácie: 
1.	poskytovanie účelových spotrebiteľských úverov, 
2.	poskytovanie bezúčelových spotrebiteľských úverov,
3.	poskytovanie spotrebiteľských úverov prostredníctvom kreditnej karty. 

Podnikateľ Home Credit v oznámení koncentrácie uviedol, že z hľadiska uspokojovania potrieb spotrebiteľov sú účelové a bezúčelových spotrebiteľské úvery vzájomne zastupiteľné, pretože všetky potreby spotrebiteľov, ktoré sa uspokojujú účelovými úvermi je v súčasnosti možné uspokojovať aj bezúčelovými úvermi, na základe čoho oznamovateľ koncentrácie uviedol, že relevantným pre posudzovanie predmetného prípadu je relevantný trh spotrebiteľských úverov a samostatný relevantný trh kreditných kariet. Napriek uvedenému, účastník predmetného správneho konania poskytol úradu informácie samostatne ako za účelové spotrebiteľské úvery, tak aj bezúčelové spotrebiteľské úvery a kreditné karty.
    
Taktiež sa v oznámení koncentrácie uvádza, že trh spotrebiteľských úverov by nemal byť ďalej segmentový podľa toho, či je úver poskytovaný bankou alebo nebankovým subjektom, pričom podľa názoru podnikateľa Home Credit, sú tieto tovary zastupiteľné, a to najmä z pohľadu dostupnosti, formálnych náležitostí pri vybavení úveru ako aj splácania.
V oznámení koncentrácie sa taktiež uvádza, že odchýlky sa týkajú výšky úroku, ktorá je nižšia, pokiaľ spotrebiteľský úver je poskytnutý bankou. Uvedené podľa názoru účastníka predmetného správneho konania je spôsobené vyššími nákladmi nebankových finančných inštitúcií na refinancovanie, čo však je kompenzované nižšími prevádzkovými nákladmi. Podľa názoru účastníka konania v súčasnosti neexistujú rozdiely medzi bankovými a nebankovými spotrebiteľskými úvermi, čo podporuje tvrdením, že ako bankové tak aj nebankové finančné inštitúcie „používajú v zásade rovnakú metódu skóringu klientov, rovnaké faktické a dokumentárne podmienky poskytnutia úveru a sú viazané rovnakou reguláciou týkajúcou sa poskytovania spotrebiteľských úverov“. Jediným rozdielom je miesto, kde klient môže požiadať o spotrebiteľský úver – kým bankové účelové úvery si klienti vybavujú zväčša v pobočkách bánk, nebankové spotrebiteľské úvery sú väčšinou dostupné priamo v mieste predaja konkrétneho tovaru alebo služby.

Podľa názoru účastníka predmetného správneho konania s rastom počtu veľkých nákupných centier sa otázka miesta poskytnutia úveru stala menej dôležitou, pričom počet nákupov na splátky práve v nákupných centrách výrazne rástol na úkor nákupov mimo obchodných centier.

Ohľadne poskytovania spotrebiteľských úverov v segmente bezúčelových spotrebiteľských úverov účastník konania v oznámení koncentrácie uviedol, že tieto slúžia najmä na preklenutie prechodného nedostatku peňažných prostriedkov, pričom poskytnuté peňažné prostriedky sú po podpise zmluvy dostupné na účte klienta a je možné ich čerpať prostredníctvom výberu z bankomatu alebo platobnej karty. Prostriedky získané z úveru sa splácajú v stanovenej výške mesačnej splátky počas vopred určenej dĺžky splácania.    
Podľa názoru účastníka predmetného správneho konania relevantný trh bezúčelových spotrebiteľských úverov zahŕňa ako spotrebiteľské úvery poskytované nebankovými subjektami, tak spotrebiteľské úvery poskytované bankami zahŕňajúc aj kontokorentné úvery.

Ohľadne účelových spotrebiteľských úverov účastník správneho konania uvádza, že tieto sú poskytované bezhotovostne za účelom finančného krytia nákupu na splátky.  V oznámení koncentrácie sa uvádza, že sa jedná o limitovanú formu bezúčelového úveru, čo podľa názoru účastníka predmetného správneho konania potvrdzuje aj jeho jednosmerná zameniteľnosť s hotovostnými bezúčelovými úvermi, keď nákup na splátky je možné financovať aj z bezúčelového úveru.

V oznámení koncentrácie sa taktiež uvádza, že nebankové subjekty sa pri poskytovaní účelových spotrebiteľských úverov sústreďujú na financovanie spotrebnej elektroniky a iných tovarov bežnej spotreby, na druhej strane banky sa sústreďujú na tovary a služby, kde je obmedzený počet dodávateľov, resp. kde konkurencia zo strany nebankových subjektov nie je až taká výrazná. Pri niektorých druhoch tovarov, ako napríklad autá, pôžičky na financovanie vybavenia alebo rekonštrukcie nehnuteľností, sú banky a nebankové subjekty priamymi konkurentmi. 
Podľa názoru účastníka konania, skutočnosť, že banky neposkytujú účelový úver na niektoré produkty a služby ešte nie je dôkazom existencie samostatného relevantného trhu účelových spotrebiteľských úverov poskytovaných nebankovými subjektmi.

Ďalším z relevantných trhov, ktoré sú podľa názoru účastníka predmetného správneho konania ovplyvnené danou koncentráciou, je relevantný trh kreditných kariet. Podľa názoru účastníka konania vydanie a poskytnutie kreditnej karty je osobitný druh revolvingového úveru vedeného na úverovom účte, ktorý spotrebiteľ môže čerpať buď prostredníctvom kreditnej karty alebo bezhotovostných prevodov. V porovnaní s obyčajným úverom je s týmto typom úveru spojená možnosť používať kreditnú kartu ako platobný prostriedok alebo ako nástroj na výber hotovosti v bankomatoch.
Svojím účelom je tento produkt podobný kontokorentnému úveru, ktorý vznikne čerpaním prostriedkov z bežného účtu do výšky povoleného debetného rámca, pričom k bežnému účtu sa spravidla vydáva debetná platobná karta. Rozdiel medzi nimi spočíva v dvoch zásadných prvkoch: (i) kontokorentný úver sa na rozdiel od revolvingového vždy viaže k bežnému účtu a (ii) pri kontokorentom úvere spotrebiteľ nie je povinný vyrovnať debet pravidelnými fixnými splátkami, ako je tomu pri revolvingovom úvere.
Podľa názoru účastníka predmetného správneho konania sú karty bánk a splátkových spoločností v podstate totožné, najmä čo sa týka možnosti a rozsahu použitia (pri kreditnej karte vydanej bankou aj nebankovou spoločnosťou je úver možné čerpať bezhotovostnou platbou cez platobné terminály výberom hotovosti cez bankomat alebo v pobočke spoločnosti, pričom klient spláca úver postupnými splátkami (pri revolvingových kartách) alebo jednorazovou platbou (pri charge kartách) na úverový účet vedený v spoločnosti), podmienok vydania (banky ako aj nebankové subjekty  skúmajú bonitu  žiadateľa na základe výšky čistého mesačného príjmu; svojím použitím je úver prostredníctvom kreditnej karty skôr bližší kontokorentnému úveru, pričom podobne ako pri kontokorentnom úvere môže byť motívom pre využitie tohto úveru okrem nákupu tovaru aj potreba finančnej rezervy pre nepredvídané situácie), výšky úveru a úroku (maximálna výška úveru pri splátkových spoločnostiach býva približne o polovicu nižšia ako pri úveroch bánk, úroky za poskytnuté úvery bankami sú o niečo nižšie ako pri splátkových spoločnostiach), cieľovej skupiny (banky aj nebankové subjekty sa orientujú na spoločnú cieľovú skupinu, pričom banky sú úspešnejšie v segmente bonitnejších zákazníkov a požičiavajú zvyčajne vyššie sumy s dlhšou dobou splatnosti úveru, na druhej strane kreditné karty splátkových spoločností využívajú klienti s nižšou bonitou a požiadavkou na nižší úverový rámec) a vnímania spotrebiteľa (spotrebitelia vnímajú úvery prostredníctvom kreditnej karty vydanej bankou a nebankovou spoločnosťou za zameniteľné produkty).

Priestorovú dimenziu tovarových relevantných trhov navrhovaných účastníkom predmetného správneho konania predstavuje podľa vyjadrenia oznamovateľa koncentrácie územie celej Slovenskej republiky a to vzhľadom na skutočnosť, že účastníci posudzovanej koncentrácie, ako aj ich konkurenti, vykonávajú predmetnú podnikateľskú činnosť na celom území Slovenskej republiky.

Ako je uvedené vyššie, úrad v rámci identifikácie relevantných trhov, ktoré budú posudzovanou koncentráciou ovplyvnené, vychádzal zo znenia § 3 ods. 3 až 6 zákona.

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad v rámci identifikácie relevantných trhov ovplyvnených predmetnou koncentráciou oslovil jednak banky v zmysle zákona č. 483/2001 Z.z. o bankách v platnom znení a jednak podnikateľov, ktorí síce nemajú bankovú licenciu, avšak ktorí poskytujú spotrebiteľské úvery. 
Úrad vyžiadal podklady a informácie od nasledujúcich podnikateľov: Provident Financial, a.s., Bratislava (ďalej len „Provident Financial“); PROFI CREDIT Slovakia, s.r.o., Bratislava (ďalej len „Profi Credit“); POHOTOVOSŤ, s.r.o., Bratislava (ďalej len „Pohotovosť“); ESSOX SK s.r.o., Bratislava (ďalej len „ESSOX“); Consumer Finance Holding, a.s., Kežmarok (ďalej len „CFH“); CETELEM SLOVENSKO a.s., Bratislava (ďalej len „Cetelem“); Beneficial Finance a.s., Bratislava (ďalej len „Beneficial Finance“);  EURO PROVIDUS, a.s., Bratislava (ďalej len „Euro Providus“); Santander Consumer Finance, a.s., organizačná zložka, Bratislava; COFIDIS, a.s., Bratislava (ďalej len „Cofidis“); Ferratum Slovakia, s.r.o., Bratislava (ďalej len „Ferratum“); Všeobecná úverová banka, a.s., Bratislava (ďalej len „VÚB“); Slovenská sporiteľňa, a.s., Bratislava (ďalej len „SLSP“); Tatra banka, a.s., Bratislava (ďalej len „Tatra banka“); OTP Banka Slovensko, a.s., Bratislava (ďalej len „OTP“); Dexia banka Slovensko a.s., Žilina (ďalej len „Dexia“); UniCredit Bank Slovakia a.s., Bratislava (ďalej len „UniCredit“); VOLKSBANK Slovensko a.s., Bratislava (ďalej len „Volksbank“), ISTROBANKA, a.s., Bratislava (ďalej len „Istrobanka“); Poštová banka, a.s., Bratislava (ďalej len „Poštová banka“).
Podklady a informácie boli úradom vyžiadané taktiež od Národnej banky Slovenska a od Asociácie organizácií splátkového predaja Slovenskej republiky.
  
V rámci prieskumu sa úrad zameral najmä na to, aké spotrebiteľské úvery poskytujú títo podnikatelia, aká je cena jednotlivých finančných služieb, aké sú distribučné kanály poskytovania týchto služieb, aké faktory sú nevyhnutné na presadzovanie sa v rámci poskytovania jednotlivých finančných služieb v predmetnej oblasti a taktiež aký je typický klient bánk a nebankových finančných inštitúcií pri poskytovaní jednotlivých posudzovaných finančných služieb.

Z podkladov a informácií získaných v predmetnom správnom konaní úrad zistil, že banky, ktoré sa zaoberajú poskytovaním finančných služieb obyvateľstvu v Slovenskej republike, poskytujú tejto klientele bezúčelové úvery, ďalej účelové úvery a úvery poskytnuté prostredníctvom kreditných kariet. 
Úrad zistil, že nie každá z bánk poskytujúca finančné služby obyvateľstvu poskytuje zároveň účelové, bezúčelové úvery ako aj úvery prostredníctvom kreditných kariet. Všetky banky zaoberajúce sa poskytovaním úverov obyvateľstvu poskytujú bezúčelové úvery konečným spotrebiteľom, niektoré však neposkytujú účelové úvery pre túto klientelu a niektoré banky neposkytujú úvery prostredníctvom kreditných kariet, alebo sa týmto produktom zaoberajú len okrajovo.

Finančné inštitúcie, ktoré nemajú bankovú licenciu a ktoré poskytujú úvery obyvateľstvu (ďalej len „nebankové finančné inštitúcie“), taktiež poskytujú bezúčelové a účelové úvery a úvery poskytnuté prostredníctvom kreditných kariet.  
Úrad zistil, že nie každá z nebankových finančných inštitúcií poskytuje zároveň účelové, bezúčelové úvery ako aj úvery prostredníctvom kreditných kariet. Všetky nebankové finančné inštitúcie poskytujú bezúčelové úvery obyvateľstvu, niektoré však neposkytujú účelové úvery pre túto klientelu a niektoré nebankové finančné inštitúcie neposkytujú úvery prostredníctvom kreditných kariet.

Pri porovnaní jednotlivých produktov v členení na bezúčelové úvery, účelové úvery a úvery poskytované prostredníctvom kreditných kariet poskytovaných na jednej strane bankami a na druhej strane nebankovými finančnými inštitúciami, z hľadiska technických charakteristík, ceny a  účelu použitia úrad vychádzal z nasledujúcich faktorov: dostupnosť úveru, výška poskytovaného úveru, splatnosť úveru, úroková sadzba, distribučné kanály poskytovania daného produktu. 

Z hľadiska dostupnosti jednotlivých typov úverov – účelových, bezúčelových a úverov poskytnutých prostredníctvom kreditných kariet, úrad konštatuje, že banky vo všeobecnosti vyžadujú viac informácií a väčšie zabezpečenie nimi poskytovaného úveru bez ohľadu o aký typ úveru sa jedná v porovnaní s nebankovými finančnými inštitúciami. Rozdiel v zabezpečení úverov najmä nižšieho objemu poskytovaných bankami na jednej strane a nebankovými finančnými inštitúciami na strane druhej však nie je podstatný. U objemovo vyšších úverov je možné identifikovať vyššie požiadavky bánk na ich zabezpečenie ako je tomu u nebankových finančných inštitúcií.
 
Z hľadiska lehoty poskytnutia úveru od predloženia žiadosti, ktorá je pri poskytnutí úverov nebankovými finančnými inštitúciami minimálna a predstavuje zväčša lehotu do 24 hodín, je pri poskytovaní úverov obyvateľstvu bankami možné identifikovať snahu bánk o skracovanie niekoľkodňovej lehoty, ktorá sa u mnohých bánk v súčasnosti priblížila k lehote, v ktorej sú nebankové finančné inštitúcie schopné poskytnúť daný typ úveru.  

Z hľadiska objemu úveru je možné konštatovať, že nebankové finančné inštitúcie v rámci jednotlivých typov úverov poskytovaných obyvateľstvu poskytujú úvery nižšieho objemu ako banky, čo je možné vidieť aj z odpovedí jednotlivých subjektov na otázku, aký je najžiadanejší nimi poskytovaný produkt v rámci jednotlivých typov poskytovaných úverov.

V oblasti poskytovania účelových spotrebiteľských úverov je vyššie uvedené spôsobené aj orientáciou klientov nebankových finančných inštitúcií najmä na prefinancovanie zväčša odlišných spotrebných tovarov ako je tomu u klientov bánk.

Pri porovnávaní ceny finančných služieb poskytovaných bankami na jednej strane a nebankovými finančnými inštitúciami na strane druhej v jednotlivých segmentoch (poskytovanie účelových a  bezúčelových úverov a úverov poskytnutých prostredníctvom kreditných kariet), a to na základe porovnávania úrokovej sadzby a ročnej percentuálnej miery nákladov (ktorej výpočet je definovaný v zákone č. 258/2001 Z.z. o spotrebiteľských úveroch v platnom znení), je z odpovedí úradom oslovených subjektov zrejmé, že cena finančnej služby v jednotlivých segmentoch je v mnohých prípadoch podstatne vyššia pokiaľ sú poskytované nebankovými finančnými inštitúciami ako cena finančnej služby poskytovaná bankami. 

Rozdielna je distribúcia finančných produktov, ktoré poskytujú banky v porovnaní s distribúciou finančných produktov, ktoré poskytujú nebankové finančné inštitúcie. 
Banky poskytujú svoje produkty obyvateľstvu - bez ohľadu na to, či sa jedná o účelové, bezúčelové úvery alebo úvery poskytované prostredníctvom kreditných kariet - prostredníctvom siete svojich pobočiek.

Nebankové finančné inštitúcie majú inú distribučnú sieť pokiaľ sa jedná o poskytovanie účelových spotrebiteľských úverov a inú distribučnú sieť pokiaľ sa jedná o poskytovanie bezúčelových spotrebiteľských úverov a úverov poskytovaných prostredníctvom kreditných kariet.
Pokiaľ sa jedná o poskytovanie bezúčelových spotrebiteľských úverov, túto službu poskytujú nebankové finančné inštitúcie svojim klientom najmä prostredníctvom call centier, internetu, úverových poradcov, prípadne vlastných pobočiek. 
Pri poskytovaní účelových spotrebiteľských úverov nebankové finančné inštitúcie poskytujú svoje finančné produkty v obchodných priestoroch predajcov spotrebných tovarov, na nákup ktorých sa účelový spotrebiteľský úver poskytuje. Z podkladov a informácií zaslaných úradu od  oslovených nebankových finančných inštitúcií vyplýva, že predajcovia spotrebného tovaru vypisujú tendre/výberové konania ohľadne možnosti umiestnenia predajného miesta poskytovateľa nebankových finančných služieb, konkrétne účelového spotrebiteľského úveru. 

Ohľadne typického klienta bánk v porovnaní s typickým klientom nebankových finančných inštitúcií v rámci poskytovania predmetných finančných služieb úrad zistil, že nie je možné jednoznačne odlíšiť typického klienta bánk od typického klienta nebankovej finančnej inštitúcie. 

Vyššie uvedené rozdiely súvisiace s poskytovaním spotrebiteľských úverov nebankovými finančnými inštitúciami na jednej strane a bankami na strane druhej naznačujú, že úvery poskytované bankami a úvery poskytované nebankovými finančnými inštitúciami v jednotlivých segmentoch – poskytovanie bezúčelových spotrebiteľských úverov, poskytovanie účelových spotrebiteľských úverov a poskytovanie úverov prostredníctvom kreditných kariet – nie je možné najmä z hľadiska ceny, účelu použitia a rozdielny charakter distribučných kanálov považovať za zhodné a ani vzájomne zastupiteľné tovary, a teda na jednej strane úvery poskytované bankami a na strane druhej úvery poskytované nebankovými finančnými inštitúciami by bolo možné považovať za tovary, ktoré nepatria na identický tovarový relevantný trh. 

Úrad však necháva túto otázku otvorenú, pretože ako je uvedené v nasledujúcich častiach tohto rozhodnutia, či už by boli produkty bánk na identickom relevantnom trhu v jednotlivých posudzovaných oblastiach poskytovania finančných služieb ako produkty nebankových finančných inštitúcií alebo nie, predmetné by nezmenilo posúdenie koncentrácie podnikateľov Home Credit, GE Money a GE Money Brokers na základe Zmluvy vo vzťahu k jej účinkom na podmienky hospodárskej súťaže.

Úrad ďalej zvažoval, či jednotlivé finančné produkty poskytované nebankovými finančnými inštitúciami, a to bezúčelové úvery, účelové úvery a úvery poskytované prostredníctvom kreditných kariet,  je možné identifikovať ako zhodné alebo vzájomne zastupiteľné tovary schopné uspokojiť určitú potrebu užívateľov.
Tak ako je uvedené vyššie, vzhľadom na to, že vo vzťahu k jednotlivým finančným službám, ktoré sú poskytované nebankovými finančnými inštitúciami, t.j. bezúčelové úvery a účelové úvery, je možné identifikovať iný účel použitia, podstatný rozdiel v cene produktu (vyjadrenej úrokovou sadzbou a/alebo ročnou percentuálnou mierou nákladov), odlišné distribučné kanály, rozdielnych poskytovateľov týchto produktov, úrad zistil, že predmetné finančné produkty nie je možné považovať za zhodné a ani vzájomne zastupiteľné tovary schopné uspokojiť určitú potrebu užívateľov.  
Čo sa týka poskytovania spotrebiteľských úverov prostredníctvom kreditných kariet, tu nie je zrejmé presné odlíšenie od bezúčelových spotrebiteľských úverov, avšak napriek uvedenému úrad sa poskytovaním predmetnej finančnej služby zaoberal ako so samostatným relevantným trhom, pričom uvedené zobral do úvahy v štádiu posudzovania dopadov predmetnej koncentrácie na podmienky hospodárskej súťaže.   

Z hľadiska identifikácie priestorového relevantného trhu jednotlivých tovarových relevantných trhov úrad zistil, že nebankové finančné inštitúcie ako aj banky zaoberajúce sa poskytovaním finančných služieb spotrebiteľom poskytujú jednotlivé finančné služby na celom území Slovenskej republiky. Keďže poskytovanie spotrebiteľských úverov je predmetom národnej regulácie (v prípade Slovenskej republiky sa jedná o zákon č. 258/2001 Z.z. o spotrebiteľských úveroch v platnom znení) priestorovú dimenziu predmetných tovarových relevantných trhov nie je možné rozšíriť o širšie územie ako je Slovenská republika. Územie Slovenskej republiky je teda územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad sa preto ďalej zaoberal vplyvom koncentrácie podnikateľov Home Credit, GE Money a GE Money Brokers na základe Zmluvy v znení Dodatku na podmienky hospodárskej súťaže v oblasti poskytovania účelových spotrebiteľských úverov na území Slovenskej republiky, poskytovania bezúčelových spotrebiteľských úverov na území Slovenskej republiky a poskytovania spotrebiteľských úverov prostredníctvom kreditnej karty na území Slovenskej republiky.

6	Štruktúra identifikovaných relevantných trhov pred koncentráciou a v prípade jej  realizácie
 
Úrad analyzoval štruktúru ovplyvnených relevantných trhov pred koncentráciou a po jej prípadnej realizácii v dvoch alternatívach, jednak zvažoval užšie definované relevantné trhy v jednotlivých oblastiach, t.j. bez prítomnosti bánk na týchto trhoch, jednak širšie definované relevantné trhy v jednotlivých oblastiach, t.j. s prítomnosťou bánk na týchto trhoch.

V oboch prípadoch mal úrad problém zistiť celkovú veľkosť relevantných trhov v jednotlivých oblastiach, keďže poskytovanie spotrebiteľských úverov nebankovými finančnými inštitúciami nie je licencovanou činnosťou, a teda úradu nebol známy celkový počet subjektov pôsobiacich v predmetnej oblasti a taktiež ani celková veľkosť relevantných trhov.
Úrad preto oslovil všetkých známych poskytovateľov spotrebiteľských úverov – nebankové finančné inštitúcie a najväčších poskytovateľov spotrebiteľských úverov – bánk a zisťoval celkový objem nimi poskytnutých spotrebiteľských úverov a objem ročnej produkcie za sledované obdobie rokov 2005 až 2007. Taktiež úrad porovnával takto získané údaje s odhadmi nefinančných inštitúcií ohľadne celkovej veľkosti trhu v jednotlivých oblastiach, avšak v mnohých prípadoch podnikatelia uviedli, že pre nedostatok verejne prístupných informácií ohľadne jednotlivých segmentov trhu nie sú schopní odhadnúť veľkosť relevantného trhu v jednotlivých oblastiach.

Poskytovanie bezúčelových spotrebiteľských úverov

V oblasti bezúčelových spotrebiteľských úverov poskytnutých nebankovými finančnými inštitúciami z hľadiska objemu produkcie v danom roku boli najväčšími poskytovateľmi predmetnej finančnej služby nasledujúci podnikatelia uvedení zostupne: v roku 2005 - Provident Financial, CFH, Profi Credit, Pohotovosť, Cetelem, Home Credit, Euro Providus, v roku 2006 – Provident Financial, CFH, Profi Credit, Pohotovosť, Home Credit, Cetelem, Euro Providus, Beneficial Finance, ESSOX, v roku 2007 – Provident Financial, CFH, Home Credit, Profi Credit, GE Money/GE Money Brokers, Pohotovosť, Cetelem, Euro Providus, Beneficial Finance, Cofidis, ESSOX, Ferratum.
Z hľadiska trhových podielov za rok 2007 úrad zistil nasledujúce skutočnosti (keďže informácie poskytnuté jednotlivými podnikateľmi boli označené ako predmet ich obchodného tajomstva, úrad presné trhové podiely neuvádza): Provident Financial - [20-30%], CFH - [20-30%], Home Credit - [10-20%], Profi Credit - [10-20%], GE Money/GE Money Brokers - [10-20%], Pohotovosť - [05-10%], Cetelem - [05-10%], Euro Providus  - [01-05%], Beneficial Finance - [01-05%], Cofidis - [0,5-05%], ESSOX - [0,5-05%], Ferratum - [0,5-05%].

Úrad skúmal taktiež oblasť bezúčelových spotrebiteľských úverov poskytnutých nebankovými finančnými inštitúciami z hľadiska objemu pohľadávok ku koncu každého roka, pričom zistil, že najväčšími poskytovateľmi predmetnej finančnej služby boli nasledujúci podnikatelia uvedení zostupne: v roku 2005 - Provident Financial, CFH, Profi Credit, Pohotovosť, Cetelem, Home Credit, v roku 2006 – Provident Financial, CFH, Profi Credit, Pohotovosť, Home Credit, Cetelem, Beneficial Finance, ESSOX, v roku 2007 – Provident Financial, CFH, Profi Credit, Home Credit, Cetelem, Pohotovosť, GE Money/GE Money Brokers, Beneficial Finance, ESSOX.
Z hľadiska trhových podielov za rok 2007 úrad zistil nasledujúce skutočnosti (keďže informácie poskytnuté jednotlivými podnikateľmi boli označené ako predmet ich obchodného tajomstva, úrad presné trhové podiely neuvádza): Provident Financial - [20-30%], CFH - [10-20%], Profi Credit - [10-20%], Home Credit - [05-10%], Cetelem - [05-10%], Pohotovosť - [05-10%], GE Money/GE Money Brokers - [05-10%], Beneficial Finance - [01-05%], ESSOX - [0,5-05%].

V prípade realizácie predmetnej koncentrácie by predpokladaná štruktúra týkajúca sa oblasti poskytovania bezúčelových spotrebiteľských úverov nebankovými finančnými inštitúciami bola nasledujúca: Provident Financial - [20-30%], Home Credit - [20-30%], CFH - [10-20%], Profi Credit - [10-20%], Cetelem - [05-10%], Pohotovosť - [05-10%], Beneficial Finance - [01-05%], ESSOX - [0,5-05%] – vychádzajúc z údajov o objeme produkcie v roku 2007, resp.: Provident Financial - [20-30%], CFH - [10-20%], Profi Credit - [10-20%], Home Credit - [10-20%], Cetelem - [05-10%], Pohotovosť - [05-10%], Beneficial Finance - [01-05%], ESSOX - [0,5-05%] – vychádzajúc z údajov o objeme pohľadávok ku koncu roka 2007.

Pokiaľ by boli banky zahrnuté ako konkurenti nebankových finančných inštitúcií v oblasti poskytovania bezúčelových spotrebiteľských úverov, počet konkurujúcich subjektov by podstatne vzrástol a vyššie uvedené trhové podiely nebankových finančných inštitúcií by boli podstatne nižšie. Za najväčších poskytovateľov bezúčelových spotrebiteľských úverov z radov bánk je možné považovať najmä: SLSP, VÚB, Tatra banka, UniCredit, Poštová banka, OTP, Československá obchodná banka, a.s., Bratislava.   

Poskytovanie účelových spotrebiteľských úverov

V oblasti účelových spotrebiteľských úverov poskytnutých nebankovými finančnými inštitúciami z hľadiska objemu produkcie v danom roku boli najväčšími poskytovateľmi predmetnej finančnej služby nasledujúci podnikatelia uvedení zostupne: v roku 2005 – CFH, Home Credit, GE Money/GE Money Brokers, Cetelem, Beneficial Finance, v roku 2006 – CFH, Home Credit, GE Money/GE Money Brokers, Cetelem, Beneficial Finance, v roku 2007 – CFH, Home Credit, GE Money/GE Money Brokers, Cetelem, Beneficial Finance, ESSOX.
Z hľadiska trhových podielov za rok 2007 úrad zistil nasledujúce skutočnosti (keďže informácie poskytnuté jednotlivými podnikateľmi boli označené ako predmet ich obchodného tajomstva, úrad presné trhové podiely neuvádza): CFH - [30-40%], Home Credit [20-30%], GE Money/GE Money Brokers [10-20%], Cetelem [10-20%], Beneficial Finance [01-10%], ESSOX [01-10%].

Z hľadiska objemu pohľadávok v oblasti účelových spotrebiteľských úverov poskytnutých nebankovými finančnými inštitúciami ku koncu každého roka úrad zistil, že najväčšími poskytovateľmi predmetnej finančnej služby boli nasledujúci podnikatelia uvedení zostupne: v roku 2005 - CFH, Home Credit, GE Money/GE Money Brokers, Cetelem, Beneficial Finance, v roku 2006 – CFH, GE Money/GE Money Brokers, Home Credit, Cetelem, Beneficial Finance, v roku 2007 – CFH, GE Money/GE Money Brokers, Home Credit, Cetelem, Beneficial Finance, ESSOX. Z hľadiska trhových podielov za rok 2007 úrad zistil nasledujúce skutočnosti (keďže informácie poskytnuté jednotlivými podnikateľmi boli označené ako predmet ich obchodného tajomstva, úrad presné trhové podiely neuvádza): CFH - [40-50%], GE Money/GE Money Brokers [20-30%], Home Credit [10-20%], Cetelem [10-20%], Beneficial Finance [01-10%], ESSOX [01-10%].

V prípade realizácie predmetnej koncentrácie by predpokladaná štruktúra oblasti poskytovania účelových spotrebiteľských úverov nebankovými finančnými inštitúciami bola nasledujúca: Home Credit [40-50%], CFH - [30-40%], Cetelem [10-20%], Beneficial Finance [01-10%], ESSOX [01-10%] – vychádzajúc z údajov o objeme produkcie v roku 2007, resp.: CFH - [40-50%], Home Credit [40-50%], Cetelem [10-20%], Beneficial Finance [01-10%], ESSOX [01-10%] – vychádzajúc z údajov o objeme pohľadávok ku koncu roka 2007.

V prípade, že by boli banky zahrnuté ako konkurenti nebankových finančných inštitúcií v oblasti poskytovania účelových spotrebiteľských úverov, počet konkurujúcich subjektov by podstatne vzrástol a vyššie uvedené trhové podiely nebankových finančných inštitúcií by boli podstatne nižšie. K najväčším poskytovateľom účelových spotrebiteľských úverov z radov bánk patria najmä: SLSP, VÚB, UniCredit, OTP, Československá obchodná banka, a.s., Bratislava.   

Poskytovanie spotrebiteľských úverov prostredníctvom kreditných kariet

V oblasti spotrebiteľských úverov poskytnutých prostredníctvom kreditných kariet  nebankovými finančnými inštitúciami z hľadiska objemu produkcie v danom roku boli najväčšími poskytovateľmi predmetnej finančnej služby nasledujúci podnikatelia uvedení zostupne: v roku 2005 – Home Credit, GE Money/GE Money Brokers, Cetelem, v roku 2006 – Home Credit, GE Money/GE Money Brokers, Cetelem,  v roku 2007 – Home Credit, Cetelem, GE Money/GE Money Brokers.
Z hľadiska trhových podielov za rok 2007 úrad zistil nasledujúce skutočnosti (keďže informácie poskytnuté jednotlivými podnikateľmi boli označené ako predmet ich obchodného tajomstva, úrad presné trhové podiely neuvádza): Home Credit [30-40%], Cetelem [30-40%], GE Money/GE Money Brokers [20-30%].

Z hľadiska objemu pohľadávok v oblasti poskytovania spotrebiteľských úverov prostredníctvom kreditných kariet poskytnutých nebankovými finančnými inštitúciami ku koncu každého roka úrad zistil, že najväčšími poskytovateľmi predmetnej finančnej služby boli nasledujúci podnikatelia uvedení zostupne: v roku 2005 - Home Credit, GE Money/GE Money Brokers, Cetelem, v roku 2006 – Home Credit, GE Money/GE Money Brokers, Cetelem,  v roku 2007 – Home Credit, Cetelem, GE Money/GE Money Brokers.
Z hľadiska trhových podielov za rok 2007 úrad zistil nasledujúce skutočnosti (keďže informácie poskytnuté jednotlivými podnikateľmi boli označené ako predmet ich obchodného tajomstva, úrad presné trhové podiely neuvádza): Home Credit [40-50%], Cetelem [20-30%], GE Money/GE Money Brokers [20-30%].

Účastník predmetného správneho konania v oznámení koncentrácie uviedol, že ďalším poskytovateľom spotrebiteľských úverov prostredníctvom kreditných kariet je aj podnikateľ CFH s trhovým podielom [30-40%]. 
Úrad zistil, že podnikateľ CFH priamo neposkytuje spotrebiteľské úvery prostredníctvom kreditných kariet, ale sprostredkuje poskytovanie niektorých spotrebiteľských úverov prostredníctvom kreditných kariet svojej materskej spoločnosti – podnikateľa VÚB, ktorá za takto poskytnuté spotrebiteľské úvery nesie úverové riziko,  a preto takto poskytnuté spotrebiteľské úvery nebolo možné priamo zaradiť k spotrebiteľským úverom, ktoré v sledovanom období poskytovali nebankové finančné inštitúcie.   

V prípade realizácie predmetnej koncentrácie by predpokladaná štruktúra oblasti poskytovania spotrebiteľských úverov prostredníctvom kreditných kariet nebankovými finančnými inštitúciami bola nasledujúca: Home Credit [50-60%], Cetelem [30-40%] – vychádzajúc z údajov o objeme produkcie v roku 2007, resp.: Home Credit [60-70%], Cetelem [20-30%] – vychádzajúc z údajov o objeme pohľadávok ku koncu roka 2007.

V prípade, že by boli banky zahrnuté ako konkurenti nebankových finančných inštitúcií v oblasti poskytovania spotrebiteľských úverov prostredníctvom kreditných kariet, počet konkurujúcich subjektov by podstatne vzrástol a vyššie uvedené trhové podiely nebankových finančných inštitúcií by boli podstatne nižšie. Za najväčších poskytovateľov spotrebiteľských úverov prostredníctvom kreditných kariet z radov bánk je možné považovať najmä: SLSP, VÚB, UniCredit, Tatra banka, OTP, Československá obchodná banka, a.s., Bratislava.   

Ohľadne celkovej veľkosti trhu poskytovania spotrebiteľských úverov sa v oznámení koncentrácie uvádza, že v ďalších rokoch je možné očakávať rast zadlženosti obyvateľstva, avšak medziročná miera rastu v najbližších rokoch už nebude taká výrazná ako v uplynulom období.
K uvedenému úrad uvádza, že v súčasnosti nie je možné odhadnúť ako sa v najbližšej budúcnosti bude vyvíjať poskytovanie spotrebiteľských úverov. 

Ohľadne bariér vstupu na relevantné trhy, ktoré boli identifikované podnikateľom Home Credit, sa v oznámení koncentrácie uvádza, že neexistujú žiadne významné právne a regulačné bariéry vstupu, čo podľa oznamovateľa koncentrácie dokazuje aj neustále sa zvyšujúci počet konkurentov na jednotlivých trhoch. V oznámení koncentrácie sa ďalej uvádza, že celkové náklady na vstup zahŕňajú najmä náklady na vybudovanie prevádzky (vstup na trh, výskum a vývoj produktov, vytvorenie distribučnej siete), prevádzkové náklady, náklady na reklamu a propagáciu v celkom objeme približne 48 miliónov Sk s odhadovaným obdobím na vybudovanie stabilnej pozície na trhu približne 2 roky.
Hlavným vstupom potrebným pre výkon činnosti na relevantných trhoch v predmetnej oblasti je interné a externé financovanie. Externé financovanie je zabezpečované prevažne formou bankových úverov, prípadne emisiou dlhopisov, do úvahy však pre nebankové finančné inštitúcie nepripadá prijímanie vkladov od verejnosti.
K vyššie uvedenému úrad dodáva, že nevyhnutnosť zabezpečenia externého financovania sa odzrkadľuje v skutočnosti, že mnohí nebankoví finanční poskytovatelia spotrebiteľských úverov sú súčasťou ekonomických skupín bánk alebo iných finančných inštitúcií. V prípade poskytovania účelových spotrebiteľských úverov bariérou vstupu a/alebo expanzie môžu byť exkluzívne zmluvy uzavreté medzi nebankovou finančnou inštitúciou a prevádzkovateľom obchodného miesta predaja spotrebiteľských tovarov. 

7	Dôsledky posudzovanej koncentrácie na podmienky hospodárskej súťaže

Vzhľadom na znenie § 12 ods. 1 zákona, na základe ktorého úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu, a na znenie § 12 ods. 6 zákona, na základe ktorého úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu, úrad sa ďalej zaoberal posúdením, či posudzovanou koncentráciou dôjde k vytvoreniu alebo posilneniu dominantného postavenia podnikateľa Home Credit v oblasti poskytovania bezúčelových spotrebiteľských úverov v Slovenskej republike, v oblasti poskytovania účelových spotrebiteľských úverov v Slovenskej republike a v oblasti poskytovania spotrebiteľských úverov prostredníctvom kreditných kariet v Slovenskej republike, ktorého dôsledkom sú významné prekážky efektívnej hospodárskej súťaže v jednotlivých posudzovaných oblastiach.

Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

Z vyššie uvedených skutočností vyplýva, že v oblasti poskytovania bezúčelových spotrebiteľských úverov v Slovenskej republike v prípade užšej identifikácie relevantného trhu s orientáciou iba na nebankové finančné inštitúcie vzhľadom najmä na trhové podiely podnikateľa Home Credit v prípade realizácie predmetnej koncentrácie, existenciu konkurencie najmä zo strany podnikateľov Provident Financial, CFH, Profi Credit a Cetelem, možnú konkurenciu zo strany bánk poskytujúcich spotrebiteľské úvery, ktoré majú skúsenosti a znalosti s predmetnou podnikateľskou činnosťou na základe čoho by boli schopné bez závažnejších časových strát a vstupných nákladov začať poskytovať napríklad prostredníctvom svojej dcérskej spoločnosti bezúčelové spotrebiteľské úvery ako nebanková finančná inštitúcia, predmetná koncentrácia nevytvára a ani neposilňuje dominantné postavenie podnikateľa Home Credit, ktorého dôsledkom sú významné prekážky efektívnej hospodárskej súťaže.
V prípade rozšírenia relevantného trhu o bezúčelové spotrebiteľské úvery poskytované bankami, by vzhľadom na skutočnosti uvedené v časti 6 tohto rozhodnutia rovnako nebol identifikovaný súťažný problém v dôsledku predmetnej koncentrácie. 

V oblasti poskytovania účelových spotrebiteľských úverov v Slovenskej republike z vyššie uvedených skutočností vyplýva, že v prípade užšej identifikácie relevantného trhu s orientáciou iba na nebankové finančné inštitúcie vzhľadom najmä na trhové podiely podnikateľa Home Credit v prípade realizácie predmetnej koncentrácie, existenciu konkurencie najmä zo strany podnikateľov CFH a Cetelem, možnú konkurenciu zo strany bánk poskytujúcich spotrebiteľské úvery, ktoré majú skúsenosti a znalosti s predmetnou podnikateľskou činnosťou na základe čoho by boli schopné bez závažnejších časových strát a vstupných nákladov začať poskytovať napríklad prostredníctvom svojej dcérskej spoločnosti bezúčelové spotrebiteľské úvery ako nebanková finančná inštitúcia, predmetná koncentrácia nevytvára a ani neposilňuje dominantné postavenie podnikateľa Home Credit, ktorého dôsledkom sú významné prekážky efektívnej hospodárskej súťaže.
V prípade rozšírenia relevantného trhu o účelové spotrebiteľské úvery poskytované bankami, by vzhľadom na skutočnosti uvedené v časti 6 tohto rozhodnutia rovnako nebol identifikovaný súťažný problém v dôsledku predmetnej koncentrácie. 

V oblasti poskytovania bezúčelových spotrebiteľských úverov prostredníctvom kreditných kariet v Slovenskej republike v prípade užšej identifikácie relevantného trhu s orientáciou iba na nebankové finančné inštitúcie by z hľadiska trhového podielu mal podnikateľ Home Credit [50-60%], resp. [60-70%] v prípade realizácie predmetnej koncentrácie, pričom jediným konkurentom by bol podnikateľ Cetelem s trhovým podielom [30-40%], resp. [20-30%]. Úrad však pri posúdení postavenia podnikateľa Home Credit v prípade realizácie predmetnej koncentrácie zobral do úvahy, že nie je možné presne odlíšiť poskytovanie bezúčelových spotrebiteľských úverov a poskytovanie spotrebiteľských úverov prostredníctvom kreditných kariet a taktiež     možnú konkurenciu zo strany bánk poskytujúcich spotrebiteľské úvery, ktoré majú skúsenosti a znalosti s predmetnou podnikateľskou činnosťou na základe čoho by boli schopné bez závažnejších časových strát a vstupných nákladov začať poskytovať napríklad prostredníctvom svojej dcérskej spoločnosti spotrebiteľské úvery prostredníctvom kreditných kariet ako nebanková finančná inštitúcia (čo je v súčasnosti možné identifikovať v prípade VÚB, resp CFH), a teda vzhľadom na to predmetná koncentrácia nevytvára a ani neposilňuje dominantné postavenie podnikateľa Home Credit, ktorého dôsledkom sú významné prekážky efektívnej hospodárskej súťaže.
V prípade rozšírenia relevantného trhu o bezúčelové spotrebiteľské úvery poskytované bankami, by vzhľadom na skutočnosti uvedené v časti 6 tohto rozhodnutia rovnako nebol identifikovaný súťažný problém v dôsledku predmetnej koncentrácie. 

8	Záver

Podľa § 33 zákona úrad listom číslo 4708/PMÚ SR/2008 zo dňa 30. 10. 2008 podal účastníkovi konania prostredníctvom splnomocneného právneho zástupcu informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie. 
Úrad zároveň účastníka konania vyzval, aby sa vyjadril k platnosti Zmluvy v znení Dodatku, nakoľko v priebehu predmetného správneho konania úrad zistil skutočnosti spochybňujúce právny titul predmetnej koncentrácie.

S ohľadom na uvedené, úrad ďalej skúmal, či v predmetnom správnom konaní došlo k upusteniu od koncentrácie zmluvnými stranami za účelom stanovenia ďalšieho postupu v predmetnom správnom konaní, pričom podporne vychádzal zo znenia Konsolidovaného oznámenia Komisie o právomoci podľa nariadenia Rady (ES) č. 139/2004 o kontrole koncentrácií medzi podnikmi.
V prípade preukázania zániku právneho titulu koncentrácie je úrad povinný v súlade s  § 32 ods. 2 písm. c) zákona správne konanie zastaviť. 

Účastník konania sa prostredníctvom splnomocneného právneho zástupcu k predmetnej výzve vyjadril listom zaevidovaným pod číslom 4827/2008 dňa 05. 11. 2008, v ktorom uviedol, že súhlasí s podkladom pre vydanie rozhodnutia v predmetnej veci a so spôsobom jeho zistenia, pričom nenavrhuje jeho doplnenie,  nemá žiadne námietky ani pripomienky k zisteniam ani k podkladom úradu ani nenavrhuje ich doplnenie. 
Ohľadne platnosti Zmluvy právny zástupca účastníka správneho konania uviedol, že mu „...nie je známe, že by došlo k jej písomnej výpovedi“.

Následne bol úrad informovaný účastníkom predmetného správneho konania listom zaevidovaným pod číslom 5044/2008 dňa 15. 11. 2008, že dňa 11. 11. 2008 bol podnikateľom Home Credit zaslaný návrh dohody o ukončení Zmluvy.  

Pri posudzovaní zániku právneho titulu koncentrácie musí byť upustenie od koncentrácie preukázané z hľadiska právnej formy, intenzity a rozsahu v súlade s pôvodným aktom, ktorý bol dostatočný na to, aby existoval dôvod na oznámenie takejto koncentrácie. S ohľadom na uvedené úrad v prípadoch koncentrácií vznikajúcich na zmluvnom základe vyžaduje dôkaz právne záväzného zrušenia zmluvy vo forme predpokladanej v pôvodnej zmluve. Samostatné vyjadrenia zmluvných strán ohľadne zámeru zrušenia právneho titulu vzniku koncentrácie alebo ohľadne zámeru, že koncentrácia nebude implementovaná, rovnako ako unilaterálne deklarácie zmluvných strán takýmto dôkazom nie sú.  

Vzhľadom na vyššie uvedené a teda vzhľadom na nevyhnutnosť zistenia vôle zmluvných strán Zmluvy v znení Dodatku ohľadne jej platnosti, úrad listom číslo 5301/PMÚ SR/2008 zo dňa 02. 12. 2008 vyzval podnikateľa GLOBAL CONSUMER FINANCE LIMITED, 777 Long Ridge Road, Building C, Stamford, CT 06927, Spojené štáty americké, na vyjadrenie sa k platnosti právneho titulu predmetnej koncentrácie a podloženie vyjadrenia právne relevantnými podkladmi. Keďže v určenej lehote úradu neboli predložené požadované podklady a informácie, úrad ich predloženie urgoval listom číslo 397/PMÚ SR/2009 zo dňa 30. 01. 2009. 

Do vydania tohto rozhodnutia požadované podklady a informácie neboli úradu predložené, a teda úrad v čase vydania tohto rozhodnutia nedisponoval dostatočným dôkazom ohľadne zániku vzniku koncentrácie.

S ohľadom na uvedené nakoľko zmluvné strany dostatočne nepreukázali úradu, že upustili od predmetnej koncentrácie, úrad nepostupoval v súlade s § 32 ods. 2 písm. c) zákona, ale vydal rozhodnutie vo veci predmetnej koncentrácie.

Úrad podľa § 33 zákona opätovne informoval podnikateľa Home Credit prostredníctvom splnomocneného právneho zástupcu listom číslo 441/PMÚ SR/2009 zo dňa 03. 02. 2009 o nových záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným pod číslom 562/2009 dňa 10. 02. 2009, v ktorom uviedol, že súhlasí s podkladom pre vydanie rozhodnutia a so spôsobom jeho zistenia, pričom nenavrhol ich doplnenie. 

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov Home Credit, GE Money a GE Money Brokers na základe Zmluvy v znení Dodatku priamo súvisia a sú nevyhnutné na jej uskutočnenie.

P o u č e n i e :

Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Martin Magál
Allen & Overy Bratislava s.r.o.
Carlton Savoy Building
Mostová 2
811 02 Bratislava